Kango-grotte bied nou net Erfenistoer aan | Netwerk24
03 Desember 2020 11:51
Die Oudtshoorn-munisipaliteit het Donderdag gesê slegs die Erfenistoer sal aangebied word.
Die Avontuur-toer, wat vereis dat besoekers fiks moet wees en wat bestaan uit nou gange en tonnels, is opgeskort tot verdere kennisgewing.
Volgens die munisipaliteit behels die Erfenistoer 'n gemaklike staptog deur die eerste ses grootste grotkamers.
Die grootte van die groepe vir dié toer is ook aangepas, gegewe die vereistes vir die handhawing van 'n gesonde afstand. Mense word gevra om vooraf te bespreek.
Die munisipaliteit sê die Erfenistoer het voorheen voorsiening gemaak vir 100 mense, maar dit is nou verander in pas met die maatreëls vir veiligheid, en slegs 20 mense word nou toegelaat. Die toer vind elke 30 minute plaas, luidens 'n verklaring.
Die grotte het op 11 September vanjaar weer oopgemaak nadat dit vir byna ses maande gesluit was weens die Covid-19-pandemie. Sover bekend, was dit die eerste keer sedert die grotte in die laat 1800's vir die publiek oopgestel is, dat dit so lank gesluit was.